Man spring voor trok in ná vriendin se moordArgieffoto (Foto: memyselfaneye, Pixabay) ŉ 23-jarige man van Mpumalanga het Dinsdag in die Mkobola-landdroshof verskyn op aanklag dat hy sy 23-jarige meisie vermoor het. Kol. Mtsholi Bhembe, woordvoerder van die polisie, het gesê Elvis Abram Ntuli het glo vir Nokuthula Mahlangu in die vroeë oggendure van 11 September by haar huis in Kwaggafontein C besoek waar hy haar verwurg het. “Daar word beweer dat [Ntuli] sy suster gebel en aan haar gesê het wat hy pas gedoen het. Hy het die toneel verlaat en glo probeer om selfmoord te pleeg deur voor ŉ aankomende vragmotor in te spring. Hoewel die vragmotor hom getref het, is hy nie dood nie,” het Bhembe gesê. Ntuli het geringe kopbeserings opgedoen en is in die hospitaal opgeneem. Hy is later ontslaan en in hegtenis geneem. Die hof het Ntuli Dinsdag borgtog geweier en die saak is tot 2 Oktober uitgestel vir nadere ondersoek.